Új Kolodko-szobor Budapesten: Ferenc József függőágyban lazul a Szabadság hídon
A szobrász a híd múltját és jelenét kötötte össze új alkotásával.
Új miniszobrot helyezett el Kolodko Mihály Budapesten. Az alkotás Ferenc Józsefet ábrázolja, amint függőágyban ücsörög a Szabadság hídon.

  []

  A bejegyzés megtekintése az Instagramon

  Kolodko Mihály (@kolodkomini) által megosztott bejegyzés

A szobor egyrészt utalás lehet arra, hogy a dunai átkelőt 1896. október 4-én az Osztrák–Magyar Monarchia uralkodójának tiszteletére, az ő jelenlétében, róla elnevezve adták át. Szabadság híddá 1946. augusztus 20-án nevezték át. A függőágy pedig a Szabihíd kezdeményezés miatt kerülhetett a kompozícióba. Az ingyenes kulturális rendezvénysorozatot, amely lehetőséget ad a Szabadság híd gyalogos használatára, és célja, hogy közelebb hozza az embereket a városhoz és folyóhoz, a Fővárosi Önkormányzattal és a Város és Folyó Egyesület közösen rendezi évek óta.

  []

  A bejegyzés megtekintése az Instagramon

  HVG (@hvg.hu) által megosztott bejegyzés

Kolodko Mihály korábban egy videót is közzétett a miniszobor készítéséről.

A szobrász korábban többek között egy mini-Rubik-kockát és a Simpson család egyik tagját is elhelyezte a városban, de a művésznek köszönhetjük A nagy ho-ho-ho horgász főkukacának és a kockás fülű nyúlnak a gerillaszobrát is. A művész alkotásai annyira kedveltek, hogy valaki még a Batthyány tér közelében felállított minitankot is magával vitte, de Kolodko Mekk Elek-szobra is eltűnt. Mindkettőt pótolta az alkotó. A művész tavaly nyáron a horvátországi Fiuméban alkotta meg a Piszkos Fred, a kapitány legendás jelenetét.

  Közzétette: Kolodko Art – 2021. május 7., péntek
miniszobor Szabadság híd Kolodko Mihály Ferenc József Kiállítás - képzőművészet